Diere brand dood, duisende hektare verwoesDuisende hektare is in die brande verwoes. (Foto: Verskaf) Meer as 67 000 ha weiveld is in die verwoestende brand wat Maandag in die Suid-Vrystaat gewoed het, vernietig en duisende diere het doodgebrand. Francois Wilken, president van Vrystaat Landbou (VL), sê die organisasie het ŉ aanlyn opname onder boere gedoen wat onder die brande deurgeloop het. Donderdag het verskeie boere nog opvlambrande probeer bestry en gister is talle beseerde diere behandel en die karkasse van diere wat doodgebrand het, vernietig. Dié boere kon dus nog nie terugvoer oor die skade gee nie. Wilken sê infrastruktuur is ook in die brand vernietig, wat beteken talle boere het nie ŉ selfoonsein nie. Uit die 63 boere wat tot dusver terugvoer gegee het, is vasgestel 67 000 ha veld is vernietig, 2 017 beeste en 1 953 skape het gevrek, 415 stuks wild is dood en die skade aan strukture beloop voorlopig sowat R2,7 miljoen. Geen sterftes is aangemeld nie. Wilken sê in dié stadium is veeartsenyvoorraad, watervoorsiening, voer- en voeraanvullings vir die oorlewende diere die grootste behoefte totdat boere alternatiewe planne kan maak om deur die winter te kom en die weiding van die nuwe seisoen hergroei het. Daar is ook ŉ behoefte aan geldskenkings vir die finansiering van diesel om voer en ander voorraad wat reeds geskenk is te vervoer, voerskenkings, dieremedisyne, diesel, waterpype en -toebehore en omheiningsmateriaal. Dr. Jack Armour, kommersiële bestuurder van VL, sê hoewel die brand saamgeval het met die aanvang van die plundering in KwaZulu-Natal en Gauteng, is daar geen bewyse dat die brande deur brandstigters veroorsaak is nie. Wilken sê die geraakte boere is ook uiters dankbaar vir ander boere en hul plaaswerkers wat van oral gekom en deur die nag gewerk het om die brand te help bestry. Dieselfde geld vir lede van die Mangaung Sambreelbrandbeskermingsvereniging (MUFPA) en die Working on Fire-spanne wat ontplooi is en beheer geneem het oor die onstuitbare wegholbrande in die uiters sterk en wisselvallige windtoestande.